## **Oppgaver til elevene**

Plan for leseframdrift i forløpet

I dette leseløpet er det Jon Fosses oversettelse av Forvandlinga som brukes. Den er én av flere tekster i utgivelsen *Forvandlinga og andre forteljingar*, utgitt på Skald forlag. Forvandlinga starter på side 23 og slutter på side 97. Under er en plan for lesingen i forløpet, både for lærerens høytlesing på skolen og for lesing hjemme mellom øktene.

**Økt 1, på skolen:** Læreren leser høyt side 23–31 (til «sjølvaste prokuristen»).

**Hjemme innen økt 2:** Elevene leser side 31–39 (til «opna døra heilt»).

**Økt 2, på skolen:** Læreren leser høyt side 39–46 (ferdig kapittel 1).

**Hjemme innen økt 3:** Elevene leser side 47–56 (til «på julaftan»).

**Økt 3, på skolen:** Læreren leser høyt side 56–63 (til og med «gløyma denne tida»).

**Hjemme, innen økt 4:** Elevene leser side 63–72 (ferdig kapittel 2).

**Økt 5, på skolen:** Læreren leser høyt side 73–81 (til og med «utan å røra på seg»).

**Hjemme, innen økt 6:** Elevene leser side 81–90 (til og med «om halsen til faren»).

**Økt 6, på skolen:** Læreren leser høyt side 90–97 (ferdig!).

Primærtekst: Forvandlinga av Franz Kafka (2016)
Tegne- og skriveoppgave «Det verste dyret å bli forvandlet til»

Forestill deg at du våkner en morgen og er forvandlet til et dyr. I rammen under skal du tegne det verste dyret du kan forestille deg å bli forvandlet til. Gi først en kort begrunnelse for at akkurat *dette* dyret ville være så ille å bli forvandlet til.

Begrunnelse:

------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

|  |
| --- |
|  |

Samtaleoppgave om Forvandlinga, side 23–31

I små grupper skal dere samtale om de tre spørsmålene under. Skriv inn de forslagene dere har til svar på spørsmålene, i skjemaet under. Dere snakker sammen for å tenke sammen om teksten, så hvis dere har ulike svar på spørsmålene, er det lurt å notere disse i skjemaet. I denne oppgaven er det ikke viktig at dere blir enige, men dere skal øve dere på å begrunne synspunktene deres for hverandre. Når dere har samtalt om spørsmålene i 15 minutter, blir dere bedt om å dele synspunktene deres med hele klassen.

|  |
| --- |
| **Forvandlinga starter med denne setningen: «Då Gregor Samsa vakna i senga si ein morgon av urolege draumar var han forvandla til eit uhyrleg kryp.» Hvordan ser dere for dere at dette «krypet» ser ut?** |
|  |
| **Det er ikke så vanlig at mennesker i virkeligheten blir forvandlet til «eit uhyrleg kryp» mens de sover. Derfor har mange som har lest Forvandlinga, tenkt at dette må forstås som en metafor eller et symbol for noe annet. Hva kan Gregors forvandling symbolisere, tror dere?** |
|  |
| **Gregor har altså forsovet seg og er veldig oppsatt på å rekke det neste toget og komme seg på jobben. Hvorfor tror dere han er mer opptatt av toget enn at han selv har blitt forvandlet?** |
|  |

Samtaleoppgave om Forvandlinga, side 31–39

I små grupper skal dere samtale om de tre spørsmålene under. Skriv inn de forslagene dere har til svar på spørsmålene, i skjemaet under. Dere trenger å bruke boka når dere svarer på spørsmålene.

Dere snakker sammen for å tenke sammen om teksten, så hvis dere har ulike svar på spørsmålene, er det lurt å notere disse i skjemaet. I denne oppgaven er det ikke viktig at dere blir enige, men dere skal øve dere på å begrunne synspunktene deres for hverandre.

Når dere har samtalt om spørsmålene i 15 minutter, blir dere bedt om å dele synspunktene deres med hele klassen.

|  |
| --- |
| **På side 34 roper prokuristen: «Herr Samsa…», og han holder på å snakke til Gregor gjennom den låste døra fram til midt på side 35. Les dette sammen, og noter hva dere mener prokuristen vil fortelle Gregor.** |
|  |
| **Rett etter at prokuristen er ferdig med å snakke på side 35, svarer Gregor ham. Dette svaret er ikke til å forstå for de som står på den andre siden av døra (prokuristen sier at Gregors stemme er «ei dyrerøyst»). Les det første avsnittet på side 37 sammen. Hvem skal Grete og Anna hente? Hvordan kan dette hjelpe Gregor, tror dere?** |
|  |
| **Prokuristen kommenterer på side 38 at Gregor «vrid om nykkelen». Les det siste avsnittet på side 38 og noter under hvordan Gregor går fram for å klare å låse opp døra. Hvordan tror dere prokuristen, moren og faren vil reagere når de ser ham?** |
|  |

Samtaleoppgave om Forvandlinga, side 47–56

I små grupper skal dere samtale om de tre spørsmålene under. Skriv inn de forslagene dere har til svar på spørsmålene, i skjemaet under. Dere trenger å bruke boka når dere svarer på spørsmålene.

Dere snakker sammen for å tenke sammen om teksten, så hvis dere har ulike svar på spørsmålene, er det lurt å notere disse i skjemaet. I denne oppgaven er det ikke viktig at dere blir enige, men dere skal øve dere på å begrunne synspunktene deres for hverandre.

Når dere har samtalt om spørsmålene i 15 minutter, blir dere bedt om å dele synspunktene deres med hele klassen.

|  |
| --- |
| **I kapittel 2, på side 48, oppdager Gregor at det har blitt satt inn mat til ham. Hvordan reagerer han på denne maten? Hva legger Grete fram til ham, så hun kan finne ut hva han liker å spise?** |
|  |
| **Fra siste avsnitt på side 53 og videre på side 54 får vi vite om endringer i familien. Hvordan har livet i familien blitt annerledes etter at Gregor ble forvandlet?** |
|  |
| **Det virker som om Grete er den eneste som er inne på rommet til Gregor og passer på at han får i seg mat. Foreldrene holder seg unna. Hvorfor tror dere familien har så store vansker med å forholde seg til Gregor?** |
|  |

Skriveoppgaver. Kreativ tekst med utgangspunkt i Forvandlinga

Du skal lage en tekst som består av verbale og/eller visuelle elementer, med utgangspunkt i motiv og handling i kortromanen Forvandlingaav Franz Kafka.

Du skal velge mellom en av de tre oppgavene under. Du står ellers fritt til å utforme teksten din slik du ønsker.

**Oppgave 1: Omslag og første kapittel i en bok**

Skriv første kapittel og lag omslaget til en bok. Boka skal handle om en ungdomsskoleelev som våkner en morgen og er blitt forvandlet.

I det første kapittelet skal du skildre hvordan det oppleves for hovedpersonen å være forvandlet, gjennom å gjengi tanker og følelser. I kapittelet skal du også etablere et miljø gjennom å skildre hvordan det ser ut der personen er. Kapittelet må vise hvordan hovedpersonen forholder seg til den nye kroppen og forventninger fra familie og skole.

Du kan hente inspirasjon til kapittelet ditt fra Forvandlinga av Franz Kafka.

Omslaget er forsiden og baksiden av boka. Omslaget ditt skal inneholde en illustrasjon i form av for eksempel et bilde, en tegning eller et fotografi du har tatt selv. Omslaget må også ha en tittel og navn på forfatteren. Omslaget skal også ha en interessevekkende baksidetekst.

**Oppgave 2: Sensasjonell forvandling i nyhetsreportasje**

Lag en nyhetsreportasje for en avis der Gregors forvandling blir framstilt som en sensasjon.

Reportasjen skal ha en interessevekkende tittel, ett til tre bilder eller illustrasjoner med bildetekst, ingress og tre avsnitt med mellomtitler.

Ingressen er et kort sammendrag av nyheten som kommer etter tittelen, men før selve reportasjeteksten. Ingresser er korte, ofte mellom to og fire linjer. Mellomtitler er underoverskrifter mellom avsnittene, som forteller noe om hva som kommer.

**Oppgave 3: Motiver i Forvandlinga framstilt visuelt**

Lag en tegneserie, en bildecollage eller en annen visuell framstilling av ett eller flere motiver du har lagt merke til i Forvandlinga. Du står fritt til å velge teknikk i denne oppgaven. Du kan for eksempel tegne, fotografere eller designe bilder digitalt.